送林公似有之宰古田  其一
作者：王邁
朝代：宋

paragraphs: 余與林公似，生長南山南。
吾翁與乃翁，宿望俱不凡。
或晚登黄甲，祿不霑斗甔。
或困頓場屋，補勞僅青衫。
執手授遺編，尚友遷繼談。
家法無諂語，妙理靜中參。
丁丑俱一第，苦盡稍回甘。
蹭蹬二十年，令纔換頭銜。
嚮來同登者，青雲徧騰驂。
吾輩慣冰檗，世好殊酸鹹。
君去宰壯縣，栽花興方酣。
我乃賦歸與，悔狂口宜緘。
棘蠅來營營，關虎卧眈眈。
頹波從汩沒，砥柱高巉巖。